Første tirsdag i oktober er traditionen tro åbningen af Danmarks Folketing. Radikale Venstre har sendt en trussel om et såkaldt mistillidsvotum mod Mette Frederiksen. Det er med den elefant i rummet, at Folketinget åbner, fordi forventningen blandt eksperter og analytikere er, at valget udskrives enten i dag, tirsdag - eller en af de næste par dage. Hvis ikke Mette Frederiksen lader sig vælte. Du kan følge den spændende dag hér. Samtidig er det en uhyre spændende dag for nordjyderne med den verserende energikrise og et presset sundhedsvæsen. Dagen igennem har TV2 Nord debatter om vigtige ting som sundhedsvæsenet, den kollektive trafik og Inger Støjbergs første politiske debat. Klokken 10 er der gudstjeneste fra Christiansborg Slotskirke, og derefter trasker politikerne mod Borgen, hvor det politiske arbejde starter med statsministerens åbningstale. Det gør Mette Frederiksen klokken 12.

Opsummering:
Det bliver kaldt "Demokratiets festdag", men bliver det også valgdag? TV2 Nord dækker intenst Folketingets åbning i dag.